Ħal Millieri . . . żona qalb l-għelieqi fiż-Żurrieq magħrufa l-iżjed għall-kappelli medjavali reġa’ ħa r-ruħ wara xogħlijiet ta’ tisbiħ. Iż-żewġ kappelli antiki issa huma mogħnija b’pavimentar u elementi oħra li jelevaw l-aspett estetiku ta’ din il-parti storika fiż-Żurrieq. Dak li fil-Medjuevu kien irħajjel u li fl-aħħar snin tħalla abbandunat b’sinjali ta’ żdingar rega’ ingħata il-ħajja mill-ġdid. Ħal-Millieri, jinsab fil-limiti taż-Żurrieq. L-isem ġej minn żmien l-Għarab jew saħansitra qabel u dan juri li Ħal-Milleri kienet żona abitata anke mijiet ta’ snin ilu. Tispikka f’din iż-żona, il-kappella medjevali iddedikata lil-Lunzjata, waħda fost l-erba’ kappelli li kien hemm f’dawn il-ftit metri li jiffurmaw dan l-irħajjel. Illum baqa’ żewġ kappelli għaliex it-tnejn l-oħra iġġarfu maż-żmien. Il-kappella tal-Lunzjata hija unika, l-aktar minħabba l-affreski bi stil biżantin li hemm mal-ħitan tagħha. Il-kappella l-oħra hi dedikata lil San Ġwann l-Evanġelista. Ħal Millieri ngħata nifs ġdid wara li ġie inawgurat proġett ta’ tisbiħ li biddel lil Ħal-Millieri f’attrazzjoni oħra fiż-Żurrieq. Dan il-proġett sar mill-Kunsill lokali taż-Żurrieq u sewa mal-€400,000 b’għajnuna finanzjarja mill-Fondi Ewropej għall-Iżvilupp Rurali.